سراج احمد تنولی

سراج احمد تنولی کا تعلق ضلع مانسہرہ کی تحصیل نیو دربند سے ہے۔ اردو ادب سے گہری دلچسپی ہے۔ آپ 15 مارچ 1996 کو دربند میں پیدا ہوئے۔ آپ شعبہ صحافت سے منسلک ہیں۔ مختلف اخبارات اور سوشل میڈیا ویب سائٹس میں کالمز اور بلاگز لکھتے ہیں۔ آپ نے پاکستان سمیت دنیا بھر سے علمی و ادبی شخصیات کے انٹرویوز کیے جو روزنامہ سرگرم ایبٹ آباد سے شائع ہوئے۔ 

آپ اب تک تین کتابیں لکھ چکے ہیں۔

1۔ بات کر کے دیکھتے ہیں۔

2۔ انسائیکلوپیڈیا مانسہرہ

3۔ مایسطرون

پہلی کتاب "بات کر کے دیکھتے ہیں" روزنامہ سرگرم میں چھپنے والے علمی و ادبی شخصیات کے انٹرویوز پر مبنی ہے۔ اس کتاب کے صفحات  ادبی ستاروں کی روشنیوں سے چمکتے اور مہکتے ہیں۔ یہ انٹرویوز ادبی شخصیات کے سفر زیست کے مختلف گوشے جو خود ان شخصیات کی علمی و ادبی کاوشیں، معاشرے میں ان کا کردار، کامیاب زندگی کا احوال، ملکی مسائل پر ان کی رائے، بچوں کی تعلیم و تربیت اور مختلف امور پر ان کے خیالات بھی حد درجہ اختصار مگر نہایت جامعیت کے ساتھ آشکارا ہوئے ہیں۔ ان انٹرویوز کی اصولی افادیت کو دیکھتے ہوئے سراج احمد تنولی نے انھیں کتابی صورت میں شائع کروایا۔

کالمز لکھنا اور انٹرویوز کرنا سراج احمد تنولی کی صحافتی زندگی کی پہلی کاوش تھی،  جس پر اللّٰہ پاک نے اسے سرخرو کیا۔ اس کتاب کو چھپوانے میں اس کی مدد کرنے والے اس کے بھائی فیضان انجم تنولی، دوست نقاش احمد، نعیم یاد اور رحمان شاہ قابل ذکر ہیں۔ 

احمد حسین مجاہد صاحب نے سراج احمد تنولی کے لیے چند جملے لکھے تھے۔۔۔

" قدرت نے پہلے سراج احمد کے خاندان کو دربند سے نکالا اور مانسہرہ میں آباد کیا۔ پھر سراج کو میڈیا اینڈ ماس کمیونیکیشن سے متعلق کیا اور اس کے دل میں ادب سے محبت کا چراغ بھی روشن کر دیا۔ ابھی وہ ہزارہ یونیورسٹی میں زیرِ تعلیم تھا کہ اس کے لکھے ہوئے کالمز اخبارات کی زینت بننے لگے۔ ہمارے ایک دوست محمد پرویز کی نگاہِ دوربین نے اس نوجوان کی صلاحیتوں کا ادراک کر لیا۔ محمد پرویز "سرگرم" کے نام سے ایک روزنامہ نکالتے ہیں۔ سراج کسی ایسے ہی موقع کی تلاش میں تھا جب وہ " سرگرم" سے منسلک ہو گیا تو اس نے پیچھے مڑ کر نہیں دیکھا۔ علم و ادب سے اس کی محبت نے اسے راہ دکھائی کہ دیکھتے ہی دیکھتے اس کا طوطی بولنے لگا۔ سراج نے یکے بعد دیگرے علمی و ادبی شخصیات کے انٹرویوز کیے اور سرگرم کے طوست سے یہ انٹرویوز ملک کے کونے کونے میں پہنچ گئے۔ جہاں تک میری یاداشت میرا ساتھ دیتی ہے وہاں تک مجھے سراج کے علاوہ کوئی ایسا نوجوان دکھائی نہیں دیتا جس نے اپنے زمانہ طالب علمی میں اتنا نام نام کمایا ہو۔" 

کتاب "بات کر کے دیکھتے ہیں" سراج احمد تنولی کی ادبی و صحافتی زندگی کا پہلا روشن باب ہے جس پر اسے بے حد فخر ہے۔ 

دوسری کتاب "انسائیکلو پیڈیا مانسہرہ" ہے۔ جس میں پورے ضلع مانسہرہ کی تاریخ، ثقافت، تحصیلوں، کھیلوں، جامعات، شعراء، ادباء، اولیاء، خوبصورت مقامات اور مشاہیر کا ذکر ہے۔ 

"انسائیکلو پیڈیا مانسہرہ" کے متعلق مستنصر حسین تارڑ نے کہا تھا کہ۔۔۔ 

"سراج احمد تنولی نے اپنی مٹی کا قرض ادا کر دیا ہے۔ اس نے اپنے مانسہرہ کا انسائیکلوپیڈیا ترتیب دے کر ان سب لوگوں پر احسان کیا ہے جو وطن سے محبت کرتے ہیں اور اس کے بارے میں تفصیل سے جاننا چاہتے ہیں۔ مجھے کہنے دیجیے کہ اس کتاب کی ورق گردانی سے میری معلومات میں بھی اضافہ ہوا ہے۔" 

چیئرمین شعبہ اردو ہزارہ یونیورسٹی مانسہرہ پروفیسر ڈاکٹر نذر عابد نے لکھا تھا کہ۔۔۔۔۔ 

" سراج احمد تنولی اپنے خطے یعنی مانسہرہ سے محبت کرنے والے ایسے لکھاری ہیں جنھوں نے ایک منفرد انداز اپناتے ہوئے ضلع مانسہرہ کے حوالے سے قاموسی نوعیت کا کام کیا۔ اس قاموس میں انھوں نے مانسہرہ کی تاریخ، جغرافیہ، معروف شخصیات کے حوالے سے ایسی بنیادی معلومات مرتب کر دی ہیں جو اس خطے سے دلچسپی رکھنے والے کسی بھی شخص کے لیے حوالے کی ایک دستاویز ثابت ہو گی"۔

چیئرمین قلم فاؤنڈیشن انٹرنیشنل علامہ عبدالستار عاصم نے لکھا کہ۔۔۔ 

"اپنے وطن سے محبت کرنا ایمان کی علامت ہے۔ اسی محبت ک عملی مظاہرہ سراج احمد تنولی نے "انسائیکلوپیڈیا مانسہرہ" لکھ کر دیا جو معلومات کا خزانہ ہے"۔

سراج احمد تنولی کی تیسری کتاب کا نام "یسطرون" ہے۔ یہ کتاب خطاطی کے فن کے متعلق ہے۔ جس میں خطاطی کی تاریخ، تنقید اور تجزیہ ہو گا۔ بنیادی طور پر یہ کتاب نعیم یاد کی خطاطی کے حوالے سے ہے۔ 

یہ کتاب اپنے موضوع کے اعتبار سے منفرد کتاب ہے۔ قرآن پاک کی اہمیت و فضیلت اور اس کی خطاطی کے حوالے سے اہم موضوعات کو بھی سامنے لانے کی کوشش کی گئی ہے۔ نعیم یاد کی خطاطی پہ فنی اعتبار سے روشنی ڈالی گئی ہےتعارف سراج احمد تنولی 

ساحر تخلیق مضمون کے ذریعہ تحریر شدہ مضامین